Suomessa löysättiin alkoholilakia, mutta suurempia muutoksia voi olla tulossa. Päihteisiin ja addiktioihin erikoistunut professori David Nutt ennustaa ihmisten siirtyvän käyttämään ”keinotekoisia alkoholeja”, joista ei tule krapulaa tai muita kielteisiä sivuvaikutuksia.

Nutt on Britannian hallituksen entinen päihdyttävien aineiden käytön neuvonantaja. Hän uskoo, että menee korkeintaan sukupolvi siihen, että länsimaissa asuvat ihmiset ovat lopettaneet perinteisten alkoholijuomien käyttämisen ja siirtyneet synteettisiin juomiin. Niistä ei tule päänsärkyä, huonoa oloa tai mitään muitakaan alkoholin haitallisia sivuvaikutuksia, kirjoittaa International Business Times.

– Menee 10 tai 20 vuotta, niin länsimaalaiset yhteiskunnat eivät juo alkoholia kuin harvoin.

– Keinotekoisesta alkoholista tulee suosituin juoma.

Imperial Collegessa opettava Nutt on arvostettu psykiatri ja neuropsykofarmakologi. Hänen lausuntonsa uskottavuutta heikentää se, että hän on itse mukana yhtiössä, joka kehittää synteettistä alkoholia.

Alkoholisairaudet kuormittavat terveydenhuoltojärjestelmää ja aiheuttavat miljardikustannukset yhteiskunnalle. Synteettisen alkoholin luvataan poistavan estoja perinteisen alkoholin tavoin, mutta ilman haitallisia sivuvaikutuksia.

Nutt painottaa, että keinotekoisen alkoholin molekyylit jäljittelevät aidon alkoholin miellyttäviä vaikutuksia, mutta koska ne eivät ole myrkyllisiä, niillä on huomattava kansanterveyttä parantava vaikutus.

Lähteet: Kauppalehti, International Business Times

LUE MYÖS:

Älykäs ihminen juo enemmän alkoholia kuin tyhmä – syy löytyi

Päivi Räsänen: ”Synkkä ja surullinen päivä Suomen alkoholipoliittisessa historiassa”